open-index/open-wikipedia-markdown huggingface dataset:
Antwone Kelly

**Antwone Thyshon Kelly** (☆ 1 di september 2003 na Oranjestad) ta un pelotero profesional Arubiano cu ta hunga como *pitcher* den Liga Menor. E ta milita denter di e organisashon di Pittsburgh Pirates di Major League Baseball (MLB).

## Carera
### Carera profesional
Kelly a firma cu Pittsburgh Pirates na 2021 como "international free agent". E mesun aña el a haci su debut profesional cu e ekipo di Dominican Summer League Pirates.

Na 2022 el a hunga pa Florida Complex League Pirates. Durante e temporada di 2023 el a cuminsa den e *Complex League* prome cu el a wordo promove pa Bradenton Marauders na final di e temporada.

Na 2024 Kelly a pasa henter e temporada cu Bradenton. Durante e aña el a tene un record di 1 ganá y 6 perdi, cu un "earned run average" (ERA) di 4,43 y 65 ponche den 69 innings.

Kelly a alcansa nivel di Doble-A den temporada 2025 y a cuminsa e temporada cu Greensboro Grasshoppers. Na yüni 2025 el a wordo promové pa Altoona Curve. Entre e dos ekipo el a haci 25 aparicion como "pitcher cu ta habri", cu un record di 3 gana y 3 perdi, el a caba cu un ERA di 3,02 y 116 ponche den 107 entrada y un tercio di labor.

Dia 18 di novèmber 2025 Pittsburgh Pirates a agregá Kelly na nan "40-man roster", pa proteh'é contra e "Rule 5 draft".

### Carera internacional
Kelly a debuta dia 11 di maart 2023 den team nacional di baseball di Hulanda durante World Baseball Classic. E wega contra Taiwan a termina den un derota 9:5. Na 2026 el a bolbe haci aparicion pa World Baseball Classic.

Su ruman homber Jaitoine Kelly tambe ta un pitcher profesional, lansando pa Arizona Diamondback.
Arends

**Arends** por referi na:

## Hende
* Jacobo Eloy Maria (Loy) Arends (1893-1960), médiko di Aruba.
* Jacobo Rudolf (Coco) Arends (1892-1965), médiko i polítiko di Aruba.
* Eric (Tushi) Arends (1908-1959), ámtenar i gezaghebber interino di Aruba.
* Richard Arends, polítiko di Aruba.
* Ursell Arends, polítiko di Aruba.
* Jennifer Arends-Reyes, polítiko di Aruba.
* Maybelline Arends-Croes, dosente di músika, direktor di koro i aktivista kultural arubano

## Otro
* Cas di Machi Arends
* Cas Eloy Arends
* Caya Dr. J.R. (Coco) Arends
* Caya Dr. J.E.M. (Loy) Arends
* Rudolf Arendsstraat
Sabine

**Sabine** ta un pelicula Hulandes di 1982, dirigi pa e cineasta y escritor Hulandes-Arubano, René van Nie. 

E pelicula a wordo graba completamente na Aruba y a estrena 14 di januari 1982 na Hulanda. E actor Hulandes Rijk de Gooyer ta hunga e rol principal. Benthe Forrer a wordo selecta pa e rol di su yiu muhe Nicky for di un grupo di mas cu 700 mucha cu a audiciona. E actor Mericano Ben Vereen, kende tabata hopi popular na e momento ey, a wordo agrega ultimo ora na e reparto y a participa sin pago den e produccion.

E pelicula ta en gran parti autobiografico y ta trata di experencianan di e scenarista René van Nie cu su yiu muhe durante su tempo na Aruba. P’esey el a scoge e mesun localidad pa grabacion di e pelicula.

## Storia
Nicky, un mucha muhe di 15 aña, ta topa su tata Nick pa prome biaha na aeropuerto Schiphol (Hulanda), ora nan ta bay embarca hunto pa Aruba. Nick ta biaha pa Aruba pa cera un deal importante.

Na prome instante Nicky ta keda bastante distancia di su tata, pero pocopoco nan ta bira mas pega y ta desaroya un amistad fuerte. E relacion aki ta pone e negociacion di Nick na riesgo. Pa Nicky, e amistad cu su tata ta bira mas complica, ya cu e ta cuminsa sinti sentimentonan romantico p'e y ta bira jaloers di e muhenan cu ta enbolbi den su bida.

Pa por expresa su confusion y sentimentonan, Nicky ta conta su tata un storia tocante su amiga Sabine.

## Reparto

## Mira tambe
* Lista di pelicula di islanan ABC
Buladó

***Buladó*** òf ***Vliegende Vissen Verdrinken Niet*** ta un pelíkula di drama di Hulanda, dirigí pa e sineasta hulandes-kurasoleño Eché Janga. Su narativo ta lokalisá na Kòrsou ku Papiamentu komo e idioma prinsipal. E pelíkula a estrená na e Festival di Pelíkula di Hulanda (*Nederlands Film Festival*) dia 2 di òktober 2020. 

Pa e pelíkula i su título, senarista Eche Janga a wòrdu parsialmente inspirá pa un leyenda oral di katibu ku a pasa dor di generashonnan di su famia. E leyenda ta trata di e esklabonan ku tabata traha den e panchinan di salu natural na Kòrsou i ku tabata mantené speransa, pa medio di nan kreensia, ku si nan logra hui di e kondishonnan horibel di e plantashinan, nan por a bula for di un baranka i bai bek pa Afrika, librá di sklabitut i trato inhumano.

## Premio
*Buladó* a gana e premio "Gouden Kalf" pa kategoria "mihó pelíkula largo". El a wòrdu selektá komo e entrada hulandes pa e kategoria "mihó pelíkula internashonal" na e di 93 Premionan Oscar, pero e no a keda nominá. Na 2021, el a wòrdu premiá ku e "Grand Prize" na e festival di pelíkula hubenil mas grandi di Merka, New York International Children's Film Festival.

## Produkshon
E pelíkula ta wòrdu produsí pa Derk-Jan Warrink i Koji Nelissen di Keplerfilm ku sede na Amsterdam kende su kréditonan di produkshon ta inkluí The Lobster, Bullhead, Blind i Monos. E senario a wòrdu skirbí pa Janga, huntu ku Esther Duysker.

Filmashon prinsipal a kuminsá dia 1 di òktober 2019, i a konkluí dia 16 di novèmber 2019. Grabashonnan na Kòrsou a tuma lugá na Bandabou i Klein Kòrsou.

## Storia
E storia, yen di elemento di realismo mágiko, ta sigui e mucha muhé di 11 aña di edat Kenza ku ta determiná pa haña su propio kaminda pa edat adulto, mientras e ta lamentá su mama. E ta keda dividí entre su tata agnóstiko Ouira i su welo spiritual Weljo.

Kenza ta biba huntu ku su tata Ouira i welo Weljo riba un kurá ku outo desmantelá den kunuku na Kòrsou. E dos hòmber tin karakter diferente: Ouira ta un ofisial polisial determiná i rashonal, mientras ku Weljo ta identifiká ku e habitantenan original i spiritualidat di e isla.

Segun ku Weljo ta prepará pa su pasamentu pa e mundu di spiritu, e relashon entre Ouira i Weljo ta kuminsá eskalá. Kenza ta buska su propio kaminda entre e dos perspektiva kontrali. E mentalidat humilde i elusivo di Ouira no ta ofresé tur loke e mester i pokopoko e ta habri su mes pa e tradishonnan mas místiko i konsoladó di su welo.

## Reparto

## Mira tambe
* Lista di pelíkula di Islanan ABC
Bon Bini Holland

***Bon Bini Holland*** ta un pelíkula di komedia di 2015, dirigí pa Jelle de Jonge. E pelíkula a wòrdu produsí na Hulanda i ta tuma lugá na Curaçao. E senario originalmente a wòrdu skirbí na hulandes pa Jandino Asporaat.

El a estrená dia 10 di desèmber 2015 na Hulanda. Un siman despues, dia 18 di desèmber 2015, e pelíkula a haña e status di *Gouden Film* despues di alkansá mas di 100.000 bishitante.  

Na Hulanda, e pelíkula a generá mas ku US$4.9 mion na entrada di sine i a gana un *Gouden Kalf* den e kategoria Premio di Públiko na sèptèmber 2016.

E pelíkula a debutá na Kòrsou dia 17 di yanüari 2016. Aktor prinsipal Jandino Asporaat a biaha pa su isla natal pa asistí na e estreno.

E pelíkula ta mayormente papiá na hulandes, ku algun porshon chikí na papiamentu, i ku suptítulonan disponibel na ingles. Te ku awor e pelíkula ta e pelíkula hulandes ku mas públiko den Karibe Hulandes di tur tempu.  

## Produkshon
E pelíkula a wòrdu filmá prinsipalmente na Rotterdam, pero un parti grandi di e produkshon a tuma lugá na Willemstad, Kòrsou. E reparto ta inkluí varios selebridat hulandes di desendensia sürnameño i kurasoleño, manera Humberto Tan, Jörgen Raymann i Tania Kross. 

Den e pelíkula tambe ta aparesé e sketch di televishon “FC Kip” di e programa ‘De Dino Show’, pa kua Asporaat ta famoso p’e den henter Hulanda.

Na desèmber 2018 a estrená e kontinuashon *Bon Bini Holland 2*. Debí na e éksito di e promé pelíkula, un seri di pelíkula Bon Bini a nase posteriormente, ku otro produkshonnan manera:
* *Bon Bini: Judeska in da House* (2020),
* *Bon Bini Holland 3* (2022),
* *Bon Bini: Bangkok Nights* (2023). 

## Storia
E pelíkula ta sigui Roberto Fiorentina, un estafadó di Kòrsou. Ora aksidentalmente e i su amigu Norwin ta estafá un kriminal peligroso, Roberto ta wordu obligá pa hui for di e isla.

Nan ta gana plaka dor di un empresa falso yamá Bon Bini Bungalows, un agensia ku ta organisa estadia pa turista den kasnan di fakansi, sin konosemento di e doñonan. 

Roberto ta bai Hulanda kaminda e ta keda serka su tanta Judeska i ta kuminsá traha na su restorant FC Kip. Mas despues e ta topa ku e bunita Noëlla Maduro i ta deskubrí ku su tata, Ken Maduro, ta un empresario riku. 

Roberto ta traha un plan pa konvensé Ken pa invertí den su negoshi falso, pero ora e ta kuminsá sinti amor pa Noëlla, e ta kuminsá duda si e mester sigui ku su estafa òf sigui su kurason.

## Reparto

## Mira tambe
* Lista di pelíkula di Islanan ABC
Mojtaba Khamenei

**Mojtaba Hosseini Khamenei** (☆ 8 di sèptèmber 1969 na Mashhad) ta un polítiko iraní i klérigo Shia ku ta e di tres "Lider Supremo di Iran" (Ayatollah) for di 8 di mart 2026.
E ta un miembro di e famia Khamenei i e di dos yu di e di dos lider supremo, Ali Khamenei (1939-2026). Promé ku el a asumí e puesto, e tabata konsiderá komo un figura influensial den e sírkulo interno di poder di Iran, ku akseso direkto na ofisina di su tata i ku influensia riba asuntunan polítiko i di seguridat.

## Bida
Mojtaba a nase den e famia Khamenei di origen azeri-persa. E tabatin nuebe aña ora su tata a bira un figura prominente den e Revolushon Irani di 1979. El a risibí enseñansa básiko na Sardasht i Mahabad, i posteriormente a gradua di skol sekundario na Teheran. Despues di esaki, el a sigui estudionan di teologia islámiko bou di guia di su tata i di e klérigo irani Mahmoud Hashemi Shahroudi. 

Na 1987 el a drenta Kuerpo di Guardia Revolushonario Islámiko (IRGC) i a sirbi den e Guera Iran-Irak.

Na 1999 Khamenei a kontinua su estudionan teológiko na e siudat religioso di Qom, unda posteriormente el a bira un klérigo i maestro den e seminario islámiko di e siudat.

### Karera politiko
Den e añanan 2000 Mojtaba Khamenei a bira kada biaha mas influensial den e aparato polítiko i di seguridat di Iran. Segun varios analistanan, el a fungi informalmente komo un konsehero serkano di su tata i a tuma parti den e proseso di toma di desishon na nivel haltu di gobièrnu.

Na 2009 el a tuma kontrol di e milisia boluntario paramilitar di *Basij*, un organisashon afiliá ku e Guardia Revolushonario Islámiko.

Na 2019 e Departamentu di Kaha di Gobièrnu di Merka a impone sanshonnan kontra Mojtaba Khamenei komo parti di un pakete di medidanan dirigí kontra persona i institushonnan ligá na Ali Khamenei.

#### Lider Supremo di Iran
Despues di e morto di su tata, Ali Khamenei, den 2026, e *Asamblea di Ekspertonan di Iran* a eligi Mojtaba Khamenei komo su susesor. El a asumí e puesto di Lider Supremo di Iran dia 8 di mart 2026.

Su elekshon a lanta reakshonnan internashonal i diskushon entre analistanan polítiko, ya ku algun opservadó a konsiderá esaki komo un paso ku ta fortifiká e kontinuidat di poder den e mismo famia.

#### Ideologia
Den materia di ideologia i hurisprudensia polítiko, Mojtaba Khamenei generalmente ta konsiderá komo un di e prinsipistanan iraní mas duru.

Segun un rapòrt di Konseho Atlántiko, e tin relashonnan estrecho ku algun di e klérigonan mas ideológikamente radikal den Iran.

Algun analistanan polítiko ta sugerí ku e por ta mas faborabel ku desaroyo di un programa di arma nuklear iraní kompará ku su tata.  Esaki ta basa riba interpretashonnan diferente di e *fatwa* emití anteriormente pa Ali Khamenei kontra uso di arma nuklear.
Kamla Persad-Bissessar

**Kamla Susheila Persad-Bissessar** (☆ 22 di aprel 1952 na Siparia, Trinidad), hopi biaha referí komo KPB, ta un abogado, polítiko i edukadó di Trinidad i Tobago. E tabata promé minister di Trinidad i Tobago: di 2010 pa mei 2015 i a asumi e enkargo atrobe for di 1 di mei 2025. 

## Karera polítiko
E ta liderá partido Kongreso Nashonal Uní (UNC) for di 2010, i a fungi komo lider di oposishon tres biaha, di 2006 pa 2007, yanüari pa mei 2010, i di 2015 pa 2025. Persad-Bissessar ta e di dos promé minister di Trinidad i Tobago despues di Patrick Manning, ku a sirbi terminonan no-konsekutivo.

Persad-Bissessar a marka varios logro históriko:
* e promé muhé ku a bira promé minister di Trinidad i Tobago.
* e promé muhé ku a sirbi komo fiskal general di e pais.
* e promé muhé ku a funshoná komo lider di oposishon.
* e promé muhé ku a presidí e Mankomunidat di Nashonnan.
* e promé muhé di desendensia indio ku a bira promé minister di un pais pafó di India i e supkontinente indio.

Despues di bira lider di partido UNC na 2010, Persad-Bissessar a hiba su partido na viktoria den elekshonnan general, birando promé minister di e pais. Na 2015 despues ku UNC a pèrdè e elekshonnan, el a bira lider di oposishon. Na elekshonnan general di 2025, Persad-Bissessar a hiba UNC i su koalishon na viktoria, i el a huramentá atrobe komo promé minister dia 1 di mei 2025.

Na 2011, revista Time a nombra Persad-Bissessar komo un di e diestres lider femenino mas influyente rònt mundu.
Eché Janga

**Eché Janga** (☆ 21 di mei 1978 na Hulanda) ta un sineasta, senarista i direktor di pelíkula hulandes-kurasoleño. Su obra sinematográfiko ta eksplorá temanan manera identidat, spiritualidat i historia di Karibe Hulandes; hopi biaha ta kombiná realismo sosial ku elementonan di realismo mágiko.

E ta konosí prinsipalmente pa su pelíkula Buladó (2020), ku a gana e premio *Gouden Kalf* pa mihó pelíkula na e Festival di Pelíkula di Hulanda (NFF). E ta wòrdu konsiderá un di e sineastanan mas prometedor di su generashon na Hulanda i Karibe Hulandes. Su pelíkulanan a yuda duna mas visibilidat na idioma Papiamentu i na historia i kultura di Kòrsou den sine internashonal.

## Bida i karera
Janga a nase na Hulanda komo yu di un tata di Kòrsou i un mama hulandes. E relashon ku e dos kultura aki a influensiá hopi su trabou komo sineasta.

Janga a studia Media & Kultura na Universidat di Amsterdam i a gradua na 2010 komo direktor di sine na Nederlands Film Akademie ku su pelíkula di graduashon *MO*. E kortometrahe aki a gana varios premio na festivalnan di pelíkula.

Despues di su estudio, Janga a kuminsá traha komo direktor di kortometrahe, seri di televishon i komersial.

Den 2014 Janga a lansa su promé pelíkula largometrahe, *Helium*, un drama sikológiko ku a estrená na International Film Festival Rotterdam (IFFR). E pelíkula a gana dos premio nashonal di pelíkula na Hulanda, inkluyendo e premio pa mihó kamara i mihó músika.

Ademas di su trabou den sine, Janga a dirigí varios produkshon pa televishon i propaganda pa markanan internashonal den Oropa.

Den su pelíkulanan, Janga ta interesá den e krusada entre kultura oropeo i afrokaribeño. Segun e mes, su meta komo sineasta ta mustra “e mistika di bida” i e forma ku realidat i spiritualidat por ko-eksistí.

Su obranan hopi biaha ta enfoká riba relashonnan familiar, duelo i memoria, spiritualidat karibeño i e legado di historia kolonial.

## Sinematografia (selektá)<small></small>
* *MO* – 2010 (kortometrahe)
* *Ter observatie* – 2011 (kortometrahe)
* *One Night Stand VII - Stockholm* – 2012
* *Der Kaiser* – 2014 (kortometrahe)
* *Helium* – 2014
* *[[Buladó]]* – 2020
* *Killabees* – (anunsiá pa 2026)
Afrokaribense

**Afrokaribense** òf **afrokaribeño** ta hendenan di Karibe ku desendensia kompletamente òf parsialmente afrikano. E término por referí tambe na fenómenonan sosiokultural òf práktikanan karibense ku tin orígen afrikano.

E palabra ta wòrdu usá pa identifiká poblashonnan di Karibe ku tin raisnan den Afrika, prinsipalmente den Afrika Oksidental i Sentral. E presensia di e poblashon afrokaribense ta un konsekuensia históriko di e komersio di katibu transatlántiko, ora miones di afrikano a wòrdu transportá for di Afrika pa traha forsa den plantashonnan di Karibe.

Den Karibe tin tambe otro gruponan étniko, manera poblashonnan indígena, oropeo i asiátiko, por ehèmpel indjan, javanes, chines.

## Supgruponan
Algun poblashon predominantemente afrokaribense:
Fridi Martina

**Fridi Martina** (☆  15 di yanüari 1950 na Kòrsou – † 11 di mei 2014 na Kòrsou) tabata un aktris, artista, i eskritor di Kòrsou. Martina a gana fama dor di su aktuashonnan na Teatro Nashonal di Kòrsou, kontribushon na televishon i radio hulandes, i ku su obra teatral krítiko, *Siegu pa koló*. 

## Biografia
Martina a nasé  na Kòrsou. E ta ruman morocho di Freddy. Na edat di 9, Fridi i su ruman homber a bira wérfano. Komo adolesente, Martina a lanta den un institushon katóliko pa mucha muhé, kaminda el a wòrdu abusá.  

Na edat di 22, el a emigrá pa Hulanda i tabata un di e promé yu di Kòrsou pa a wòrdu atmití komo studiante na Amsterdamse Toneelschool. El a logra rekonosementu ku su obra *Siegu pa koló* (1978), un presentashon tokante kolorismo i rasismo. E obra a wòrdu interpretá vários biaha i den multiple idioma na Boneiru, Kòrsou, Sint Maarten, i na Hulanda den ingles, hulandes, òf papiamentu.

Komo eskritor, Martina tabata toka frekuentemente ku temanan ku a pisa masha riba su ser. Esakinan tabata inkluí diskriminashon komo un afrokurasoleño i neglishá pa su sekso i orientashon seksual. Martina no tabata identifiká su mes komo homoseksual òf biseksual. Martina a kuestioná, meskos ku algun sürnameño i antiano, e etikèt di lesbianismo. E tabata papia di su seksualidat den términonan deskriptivo i tabatin un komprondementu mas práktiko di seksualidat.

Na 15 di novèmber 1986, Martina i su partner, Margareth Adama (Jakarta, 1950), a funda un plataforma, Villa Baranka, pa artistanan bikultural na Amsterdam. For di 1987 pa 1997, Martina tabata dosente di drama na Hogeschool voor di Kunsten Utrecht. Durante e mesun periodo, tambe e tabata un dosente bishitante na Theaterschool na Amsterdam. Komo aktris el hunga, entre otro, den serinan, manera *Vrouwenvleugel* (1993, temporada 1) i *De Erfenis* (2004).

Despues di a biba 25 aña na Hulanda, el a regresa Kòrsou. El a produsí kuater álbum, a ko-produsí un pelíkula, i a dirigí un seri di drama pa un stashon di televishon nashonal. Na Universiteit van de Nederlandse Antillen (UNA), Martina a duna dos *keuzevak*: *Podiumkunstenmanagement* i *Creatieve Vaardigheden van een Acteur voor Managers*.

El a fayesé na 2014 di sklerósis lateral amiotrófiko (SLA) na edat di 64 aña.
Kharg

**Kharg** (perso: جزیره خارگ), antes konosí komo **Kareek** den dokumentonan hulandes, ta un isla iraní den Golfo Pérsiko. E ta situá mas o ménos 25 km for di kosta di Iran i ta parti di e provinsia di Bushehr. 

Kharg tin un largura di aproksimadamente 8 kilometer i un hanchura di 5,3 km, ku un superfisie total di mas o ménos 22 km². E isla ta di gran importansia pa industria petrolero di Iran, pasobra e ta sirbi komo un di e prinsipal terminalnan di eksportashon di zeta krudo di e pais.

## Historia
E isla di Kharga tabata habitá kaba den Edat antiguo. Evidensia arkeológiko ta indiká presensia humano desde periodo antiguo. Den 2007 investigadónan a deskubrí un pintura di baranka di e era Achaemenid, un imperio perso ku a eksistí entre 550 i 336 promé di Kristu.

Ademas, arkeólogonan a deskubrí graf antiguo i ruinanan di un misa nestoriano, indikando ku komunidat kristiano tabata presente riba e isla durante e periodo medieval.

Durante siglo diesocho Vereenigde Oostindische Compagnie (VOC) a establesé un pòst di komersio riba Kharg, kaminda a konstrukshon di Fort Mosselstein a kuminsá mas o ménos na 1750 òf 1753. E pòst tabata sirbi komo punto di komersio pa merkansianan manera suku di Java i tekstil di India.

Sinembargo, e operashon nunka a bira realmente benefisioso pa VOC. Na 1766, forsa militar di Persia a kapturá e fòrti i a plender e instalashonnan di e kompania.

## Terminal petrolero
Den siglo binti e isla a bira di gran importansia pa industria petrolero di Iran. Despues ku e isla a wòrdu usá temporalmente pa detenshon di prezunan, konstrukshon di un terminal grandi pa eksportashon di zeta a kuminsá na 1956.

E instalashonnan riba Kharg ta inkluí:
* tankinan grandi pa almasenamentu di zeta.
* tuberianan ku ta konektá e tankinan ku piernan maritimo.
* fasilidat pa tankero petrolero.

Na 1975 e terminal a bira e punto di eksportashon petrolero mas grandi di Iran. Na e tempu ei por lo ménos 13 supertankero (te 500.000 DWT) tabata mara na e instalashonnan di e isla.

Durante e Guera Iran–Irak (1980–1988) e terminal di Kharg a wòrdu bombardiá repetidamente dor di e forsanan aéreo irakí. Den 1986 eksportashon petrolero a para kompletamente pa un tempu.

Rekonstrukshon di e fasilidatnan a tuma varios aña, i kapasidat total a rekuperá solamente gradualmente. Den siglo bintiun e terminal di Kharg ta sigui di gran importansia: mas o ménos 90% di e eksportashon di zeta di Iran ta pasa dor di e isla.

## Atake militar
Dia 13 di mart 2026 instalashonnan militar riba e isla di Kharg a wòrdu destrui dor di Merka durante operashonnan militar relashoná ku tenshonnan regional.
Consumidor

Un **consumidor** of **usuario** ta un individuo, hogar of organisacion cu ta cumpra y uza producto y servicionan produci den un economia. Den teoria economico, consumidornan ta forma un di e actornan principal den mercado, hunto cu productor y distribuidornan. Consumidornan ta determina en gran parti e demanda pa producto y servicio, y como tal nan decisionnan di compra ta influencia produccion, prijs y innovacion di producto y servicio.

## Definicion
E rol di e consumidor por wordo distingui for di esun di e productor of proveedor, cu ta esnan cu ta produci of suministra producto y servicionan. Mientras productornan ta enfoká riba produccion y oferta, consumidornan ta representa e demanda den un mercado.

Tin biaha tambe ta papia di consumidor profesional, cu ta un empresa of persona cu ta cumpra producto of servicio den cuadro di un actividad comercial of profesional.

## Rol den economia
Consumidornan tin un rol importante den funcionamiento di economia. Pa medio di nan desicionnan di compra, nan ta influencia:
* e demanda pa producto y servicio.
* e tipo di producto cu empresanan ta produci.
* e nivel di prijs den mercado.
* innovacion y desaroyo di producto y servicio nobo.

Teorianan economico manera economia di mercado ta basa en gran parti riba e interaccion entre oferta (productor) y demanda (consumidor).

Protehando e interes di consumidornan den mercado ta un tema importante den derecho di consumidor y proteccion di consumidor.
Mamífero

**Mamífero** (Mammalia) ta un klase di vertebrata di sanger kayente. Mayoria espesie ta duna lus *viviparto* i kría ku lechi'i mama. Mamífero ta pertenesé na Amniota i ta relashona ku reptil i para. Karakterístika karakterístiko ta inkluí, entre otro, kabei protektivo, selebro desaroyá, i e struktura spesifiko di nan kráneo.

Tin mas ku 6.400 espesie eksistente konosí paden e klase di mamífero. Mas o ménos 200 di nan ta aparesé denter Oropa. E rikesa di espesie ta e mas grandi den Medio Oriente i Afrika. Mayoria mamífero ta biba riba tera, pero tambe tin espesie ku ta bula (manera raotn di anochi), i espesienan akuatiko (manera bayena). Mamífero por ta karnivor òf herbivor. E animalnan eksistente di mas grandi ku a yega di biba ta bayena blou (*Balaenoptera musculus*) i riba tera e olifante afrikano di sabana (*Loxodonta africana*). Mamífero ta wòrdu hañá kasi tur kaminda riba Tera, ku ekspeshon di habitatnan mas ekstremo. Hende tambe ta un mamífero.

Mamífero ta den estado pa por komuniká den diferente manera ku otro pa medio di zonido, holó, i señal. Mayoria di mamífero ta biba den grupo i ta forma strukturanan sosial, manera harem òf herarkia. Algun espesie ta solitario i tin un estilo di bida teritorial.
B.M. Leitobeker

**Kopa B.M. Leito**, ofisialmente **B.M. Leitobeker**, tabata un kopa rotativo hubenil di Antias Hulandes ku tabata wòrdu otorgá anualmente entre 1971 i 1992 riba òf alrededor di Dia di La Reina. E kopa a haña su nòmber for di Ben Leito, kende tabata Gobernador di Antias Hulandes na e momento ku e premio a wòrdu establesé.

E propósito di e kopa tabata pa enkurashá deporte, siudadania i patriotismo bou di hóbennan. 

## Kriterio di selekshon
Eligibel pa e premio tabata hóbennan te ku 18 aña di edat, sea individualmente òf den grupo. E hurado a evaluá hóbennan ku durante e diesdos lunanan promé di 1 di mart di kada aña a distinguí nan mes di forma sobresaliente riba tereno:
* sosial
* kultural
* deportivo

E premio por a wordo otorgá na un individuo òf na un organisashon hubenil ku a logra un kontribushon spesial den un òf mas di e terenonan aki. 

Kada isla di Antias Hulandes por a presenta nominashonnan, i un hurado sentral tabata tuma e desishon final tokante e ganadó di kada un di e seis isla.

E seremonia di entrega normalmente tabata tuma lugá riba òf ront di Dia di la Reina, generalmente bou di organisashon di e outoridatnan lokal. Den algun kaso e seremonia tabata kombiná ku manifestashonnan kultural òf deportivo.

Si un ganadó logra e premio sinku biaha, òf tres biaha konsekutivamente, e kopa tabata bira definitivamente su propiedat.

## Fin di e premio
Despues di Status aparte di Aruba (1986) i e transformashonnan institushonal den Antias Hulandes, e sistema di e premio a kuminsá kambia. For di 1992, e kopa a wòrdu remplasá na Aruba pa Kopa Hubenil Gobernador Felipe B. Tromp, ku a haña su nòmber di e promé Gobernador di Aruba, Felipe Tromp.

## Ganadó di islanan ABC
Elvis López

**Elvis López** (☆ 1957 na Aruba) ta un artista audiovisual, y un autodidact pintor y desiñado grafico di Aruba. López tabata un di e pilarnan tras di e proposishon di Atelier '89, caminda el a funciona como director y curator.

Den su hubentud, López tabata traha poster pa Club Estrella na Santa Cruz, y a wordo descubri pa Wim de Waal, un pintor Hulandes, kende na e momento ey tabata pinta altar di misa y a avisa López pa bay Amsterdam. López a studia arte audiovisual na Academia Gerrit Rietveld (1984–1989) y Sandberg Institute (1992–1994) na Amsterdam.

Na 1991, López tabata un di esnan cu a destaca durante *Gala di Arte* na Corsou. For di 1992, ora López a participa na *Primera Bienal de Pintura del Caribe y Centro America* na Santo Domingo, el a representa Aruba riba diferente exhibicion den e region y na Europa. Ku e obra, *Las seis propuestas*, un di e nuebe dibuhonan for di e serie *Social critical series nr. 5 / Cuba*, ta loke López a participa ku ne na e Di Cinco Bienal di Havana den 1994. Entre otro, esaki ta tipicamente su obranan di añanan nobenta, caminda López ta expresa den un forma ironico su critica social.

Aunke López hopi biaha por wordo reconoci den su repertorio, su obranan no ta autopotret berdadero, pero mas tanto autopotretnan simula.

Na 2002, López a filma su documentario, *Nos artistanan na Cuba*, un representacion di artistanan Arubiano participando den e Di Shete Bienal di Havana na Cuba.

## Obra <small>(seleccion)</small>
* *Las seis propuestas* (1993)
* *El árbol familiar que nunca se hará* (1994)
* *Playing with the Gods* (1994)
* *E mariposa* (1997)
Copa Hubenil Gobernador Felipe B. Tromp

**Copa Hubenil Gobernador Felipe B. Tromp**, ofisialmente **Gouverneur Felipe B. Tromp jeugdbeker**, ta un copa rotativo hubenil na Aruba, introduci na 1992. E premio ta wordo otorga anualmente pa celebracion di cumpleaños di e monarca, awor conoci como Dia di Rey, como reconocemento pa logronan sobresaliente di hubentud. 

E copa a haña su nomber for di Felipe Tromp, prome Gobernador di Aruba (1986-1992), kende tabata na punto pa retira na momento di su introduccion.

## Historia
Copa Hubenil Gobernador Felipe B. Tromp a reemplasa e anterior Copa Hubenil Gobernador Leito, cu a wordo otorga durante hopi aña na cada isla di Antias Hulandes, incluso Aruba.

Na 1992 Stichting Gouverneur Felipe B. Trompbeker a wordo lanta; cofundadonan tabata Jos van der Schoot y Asociacion Trabao di Hubentud na Aruba (ATHA). 

E prome hurado tabata consisti di: Jos A. van der Schoot (presidente), Rufo Odor, Ito Tromp, R.J.F. Caster, H.E.P. Hessen y Lupita Gil. Varios di nan tabata ex-miembro di hurado di Copa Hubenil Leito pa Aruba.

## Obhetivo y criterio
E copa ta destina pa un asociacion of organisacion na Aruba cu, pa medio di logronan di su miembronan hubenil, a distingui su mes durante e periodo di un aña. E logronan por ta den diferente campo, manera: deporte, cultura, actividadnan social of un combinacion di esakinan.

E enfoke ta riba mucha y hobennan cu ta contribui positivamente na comunidad.

Originalmente, e premio tabata dirigi pa hobennan te 18 aña, pero despues e edad a wordo amplia te 21 aña. Desde 2024, e copa a introduci dos categoria:
* prehubenil (8–12 aña).
* hubenil (13–21 aña).

Comunidad Arubano por somete nominacion di residente individual y asociacion of 
organisacion establece riba e isla. Cada nominacion mester contene nomber di e candidato(nan) y un descripcion cla di nan merito y prestacion. Un hurado independiente ta evalua e nominacionnan y ta selecta e ganadonan.

Riba dia di Rey (antes Dia di la Reina), Gobernador di Aruba ta entrega e ganado e trofeo rotativo y un plakkaat conmemorativo. Si un ganado logra e premio cinco biaha, of tres biaha consecutivamente, e copa tabata bira propiedad permamente. 

Ademas, tradicionalmente dos premio di estimulo ta wordo otorga na otro candidatonan meritorio.

## Ganado
Arubaanse Padvindsters Gilde

**Arubaanse Padvindsters Gilde** (APG) ta e organisacion nacional Arubano di guia/padvinderij pa e ser femenino. Funda na 1941, e organisacion tin un rol importante den formacion personal y social di mucha muhe Arubano. APG ta miembro di World Association of Girl Guides and Girl Scouts (WAGGGS).

Te cu 2018, e organisacion tabatin 351 miembro registra, reparti entre gruponan di diferente edad y nivel.

## Historia
Arubaanse Padvindsters Gilde a wordo inicia na 1941 door di un grupo di hende muhe di Aruba, inspira pa e celebracion di hubileo di plata di Nederlands Padvindsters Gilde di Hulanda. Den e prome añanan, APG tabata opera independientemente, pero na 1946 a integra den Scouting Nederland, den cuadro di e relacion colonial entre Aruba y Hulanda.

Na 1953, e organisacion a haña un grado di autonomia, y na 1972 el a bira completamente independiente. Durante añanan 1970 y cuminsamento di añanan 1980, actividadnan di padvinderij pa mucha muhé a baha considerablemente, pero na 1986 un renacemento a tuma luga di e organisacion. For di e momento ey padilanti, APG a amplia su base y a habri pa miembro sin restriccion di denominacion religioso.

E afiliacion cu WAGGGS na 1993 a marca un paso importante den internacionalisashon di e organisacion. Despues di añanan di desaroyo y fortalecemento institucional, APG a haña status di miembro completo na 2017. Miembresia a mustra un crecemento sosteni: di 185 miembro na 1998 te 285 na 2016, y 351 na 2018.

## Programa
E meta principal di APG ta pa ofrece programanan den ambiente educativo y aventurero pa mucha y hoben muhe pasa su tempo liber, enfocando riba desaroyo di caracter y responsabilidad personal, independencia, habilidadnan social y di liderato y trabou den grupo.

E actividadnan ta inclui, entre otro cosnan, campamento, hiking, actividad den naturalesa, wega educativo y proyectonan comunitario. 

Actualmente e organisacion tin 5 grupo activo: Theresia Groep na San Nicolas, Jeanne d’Arc Groep na Savaneta, Grupo Maria Auxiliadora na Santa Cruz, Beatrix Groep na Dakota y Imelda Groep na Noord. 
E gruponan ta structura den diferente seccion segun edad:
* Beyisima - 4 pa 7 aña.
* Kabouter - 7 pa 11 aña.
* Padvindster - 11 pa 17 aña.
* Lider jong - 17 pa 21 aña.
* Lider - 21+ aña.

## Reconocemento
APG a ricibi varios reconocemento pa su contribucion na desaroyo di hubentud na Aruba. Na 2016, e organisacion a ricibi e Copa Hubenil Gobernador Felipe B. Tromp. Na 2025, e seccion prehubenil (te 12 aña) a bolbe ricibi e mesun premio.
Sint Maarten Patriotic Alliance

**Sint Maarten Patriotic Alliance** (Aliansa Patriótiko di Sint Maarten) tabata un partido polítiko aktivo na Sint Maarten durante añanan 1990 i kuminsamentu di añanan 2000. E partido a hunga un ròl importante den desaroyo di polítika lokal, te na su unifikashon ku National Alliance.

## Historia
Sint Maarten Patriotic Alliance tin su rais den e restrukturashon di e anterior *St. Maarten Patriotic Movement* (SPM), un movementu polítiko fundá dia 15 di desèmber 1978. E movementu aki a surgi komo reakshon riba e dominio polítiko di Partido Demokrátiko (DP), dirigí pa Claude Wathey, kende a dominá polítika na Sint Maarten pa dékadanan.

Entre e figuranan prominente den e movemento original tabatin William Marlin, kende mas despues a bira un di e lidernan prinsipal den polítika di Sint Maarten.

## Partisipashon elektoral
Na elekshonnan di Konseho Insular di 1991, Sint Maarten Patriotic Alliance a debuta ku un resultado di kuater (4) asiento. E partido tabata liderá pa Vance James jr.

Na elekshonnan di 1995, e partido a reforsá su posishon, logrando sinku (5) asiento den Konseho Insular di Sint Maarten, loke a konfirmá su base elektoral den e komunidat. 

Na nivel di Antias Hulandes, e partido a partisipá den elekshonnan parlamentario di 2002 ku un lista kombiná huntu ku [National Alliance. E aliansa aki a logra 4,8% di voto popular i un (1) asiento den Parlamento di Antias Hulandes.

## Fushon
Mas aleu den añanan 2000, Sint Maarten Patriotic Alliance a pasa dor di un proseso di integrashon ku National Alliance. E union aki a kontribuí na konsolidashon di forsanan polítiko riba e isla, i a forma parti di e desaroyo di sistema multipartidario moderno di Sint Maarten.

## Mira tambe
* Lista di partido politiko na Sint Maarten
* National Alliance
Rheinfall

**Rheinfall** ( / Aleman Suiso: *Rhyfall*) ta un waterval den e seccion *Hochrhein* di riu Rijn. E waterval ta localisa den Schaffhausen (Suisa), den cercania di frontera cu Alemania. Den Europa, Rheinfall ta e waterval mas poderoso.

E waterval ta 150 meter hancho y 23 meter halto. Den lunanan di winter, e fluho promedio di awa ta 250 meter cubico pa seconde (m³/s), mientras den zomer e fluho promedio ta 600 m³/s. E fluho mas halto cu a yega di wordo midi tabata 1.250 m³/s den 1965, y e fluho mas abou tabata 95m³/s den 1921. E waterval mas halto na Suisa ta Mürrenbach (417 meter).

## Geologia
Rheinfall a forma durante e ultimo edad di ijs, mas o menos 14.000 pa 17.000 aña pasa. E capa duro di piedra a haci e riu mas smal, loke a conduci na formacion di e waterval. Te cu mas o menos 132.000 aña pasa, Rijn tabata core west di Schaffhausen door di vaye Klettgau (Alemania). E bom di riu antiguo aki a yena despues cu stenchi.

Durante e ultimo edad di ijs (Würm glasial), Rijn a wordo pusha paseit pa su curso actual. Aki ta caminda e riu a cora riba un bom di calichi duro forma den e periodo Laat Jurasico. Como cu e riu a stroom riba ambos e calichi y stenchi moli, un waterval a forma. E resto di e calichi antiguo aki, *Rheinfallfelsen*, ta visibel ainda como un baranca grandi situa meimei di e waterval. E baranca ta rond di 150 miyon aña bieu. E erosion di e baranca aki ta sucede pocopoco, ya cu lago Bodensee no ta deposita hopi sedimento den riu Rijn.

E formashon di Rheinfall ta wordo exponi den un exhibicion permanente na Museo zu Allerheiligen den Schaffhausen.
Dinamica di grupo

**Dinamica di grupo** ta e accion, proceso, y cambionan influyente ku ta tuma luga den y entre grupo; tambe, e estudio cientifico interdesciplinario di e procesonan aki. Aplicacionnan ta wordo studia den diferente disciplina; entre otro, psicologia, sosiologia, antropologia, ciencia politico, educacion, y ingenieria

Kurt Lewis (1890–1947), kende ta considera como e fundado di e movemento pa studia grupo experimentalmente, a scohe e palabra "dinamica" pa describi e actividad, proceso, operacion, y cambionan cu ta ocuri den grupo. Sistemanan dinamico ta fluido na luga di statico, pasobra nan ta desaroya y evolushona cu tempo. Un psicologo social Mericano, Bruce Tuckman a propone, inicialmente, e modelo di cuater estadia, *Tuckman's stages* (1965) ku ta sugeri cu gruponan ta tipicamente pasa door di diferente fase durante nan desaroyo:
* formacion,
* conflicto, 
* structura, y
* productividad.
* Na 1977, Tuckman a introduci un di cinco fase: disolucion.

Grupo tin un impacto profundo riba individual y sociedad; nan ta forma accion, pensamento, y sentimentonan. Den otro palabra, grupo ta transforma un un individual su sentido di ser pa un identidad social, colectivo. Cierto di e cambionan aki ta sutil. Comportacion di grupo por wordo examina a base di perspectiva multinivel, esta nivel individial (micro}, nivel di grupo (meso), y nivel di organisacion of sociedad (macro). Gruponan ta hancra den un sistema compleho di relacionan.
Grupo (sosiologia)

Un **grupo** ta un kolekshon di dos òf mas hende ku ta anda ku otro. Esaki por ta pasobra nan ta identifiká òf kompartí un meta komun. Hopi bia, tin un identidat sosial: e konsientisashon di un individual ku e ta pertenesé na un grupo partikular i ta wòrdu persibí komo tal pa otro. Generalmente, un grupo tin un imágen propio (deseá) i ta wòrdu mirá pa otro komo distinto for di otro gruponan. E imágen propio aki no ta semper korespondé ku e punto di bista ku hende di pafó tin, kua ta wòrdu karakterisá komo stereotipo.

Hende hopi bia ta forma parti di vários grupo sosial. Ta hasi un distinshon entre gruponan primera i sekundario. Den gruponan primera, miembronan ta mantené relashon personal i duradero, miéntras ku relashonnan den grupo sekundario ta mas formal i ku un meta fiho. Gruponan sekundario tambe ta generalmente mas grandi. 

Tur grupo tin un struktura sosial den kua miembronan ta okupá un posishon i ròl spesífiko. Pa kada ròl, ta spera komportashon spesífiko segun sierto konvenshon sosial. Ta kumpli esaki dor di reforsá kontrol sosial (p.e., apresia òf kritiká) i internalisashon (individual ta adoptá regla i normanan paso e ta korespondé ku su balor, meta, i akshonnan). E prosesonan aki ta influensia komportashon sosial.

Sin embargo, balornan ta varia entre sosiedat, pero tambe entre por ehèmpel klasenan sosial. Ademas, balornan ta varia den transkurso di tempu segun ku un sosiedat ta desaroyá. Komportashon desviante, faya pa kumpli ku sierto normanan, por afektá status sosial, aseptashon, i asta eksklushon.
Madeira

**Madeira**, ofisialmente **Região Autónoma da Madeira**, ta un region outónomo di Portugal, den Oséano Atlántiko mas o ménos 805 km sùitwèst di Portugal kontinental. Huntu ku Azores, e ta forma un di e dos region outónomo di Portugal i e tin un status spesial den Union Oropeo. Madeira ta e region mas sùit di Portugal.

Madeira ta un archipiélago situá den e parti nort di Oséano Atlántiko, den e region di Makaronesia, mas o ménos 400 kilometer panort di Islanan Kanaria (Spaña), 520 kilometer wèst di Maroko i 805 kilometer sùitwèst di Portugal kontinental. Geográfikamente, e archipiélago ta situá riba e plachi tektóniko afrikano, pero kulturalmente, polítikamente i étnikamente e ta estrechamente ligá ku Oropa.

E archipiélago di Madeira ta konsistí prinsipalmente di dos isla habitá: Madeira (e isla prinsipal) i Porto Santo, i ademas di varios islote chikí manera Islas Desertas i Islas Selvagens, ku mayoria di nan no ta habitá. Na 2021 e tabatin un poblashon di 251.060 habitante. Su kapital ta Funchal, situá na e kosta sùit di e isla prinsipal.

Madeira tin un klima subtropikal, ku temperatura moderá henter aña i hopi solo, loke ta hasi e isla un destinashon turístiko popular. E paisahe ta karakterisá pa montaña altu ku vayenan hundu, i un sistema úniko di kanalnan di awa yamá levadas, ku a wòrdu konstruí pa distribuí awa pa agrikultura.

Ekonómikamente, turismo ta un sektor importante, huntu ku agrikultura (partikularmente produkshion di banana i biña Madeira) i servisionan finansiero. E region tambe ta konosí pa su kultura riku, ku festivalnan tradishonal manera e Festival di Flor i selebrashonnan di Aña Nobo.

Madeira a wòrdu deskubrí pa navegantenan portugues na komienso di siglo diessinku i a bira un punto importante den ekspanshon marítimo di Portugal. Awe, e region ta goberná komo un region outónomo ku su propio parlamento i gobièrnu regional, denter di Repúblika di Portugal.
Funchal

**Funchal**, ofisialmente **Cidade do Funchal**, ta e kapital, e siudat mas grandi i un munisipio den Region Outónomo di Madeira, na Portugal, situá na kosta di Oséano Atlántiko. E siudat tin un poblashon di 105.795, loke ta hasié un di siudatnan mas grandi di Portugal. 

Pa motibu di su balor kultural i históriko altu, Funchal ta un di e destinashonnan turístiko prinsipal di Portugal. E ta partikularmente popular komo un lugá pa selebrashon di Aña Nobo, ku un di e shownan di vürwerk mas grandi i konosí na mundu. Ademas, Funchal ta e haf lider di Portugal pa bishita di barkunan krusero.

E siudat a wòrdu fundá den siglo diessinku despues ku nabegantenan portugues a deskubrí e isla di Madeira. Su nòmber “Funchal” ta derivá di e palabra portugues *funcho* (*venkel*), un mata ku tabata krese abundantemente den e área den tempu di kolonialisashon. Durante su historia, Funchal a bira un punto importante pa komèrsio atlántiko, spesialmente pa eksportashon di suku i despues biña di Madeira.

Geográfikamente, Funchal ta situá riba un anfiteatro natural, ku montañanan ku ta subi for di e kosta pa e interior. E klima ta subtropikal, ku temperatura moderá henter aña, loke ta kontribuí na su popularidat komo destinashon turístiko.

Lugánan mas importante den Funchal ta su sentro históriko, e katedral (den bario di Sé), e merkado tradishonal *Mercado dos Lavradores*, i e sistema di telefériko ku ta subi pa Monte, un área konosí pa su bista i su atrakshonnan manera e trein tradishonal.

Ekonómikamente, turismo ta e sektor prinsipal, huntu ku servisio, komèrsio i produkshon di biñá di Madeira. E siudat ta tambe un sentro kultural importante, ku festival, museo i eventonan durante henter aña.
Sistema di drèinage

Den geomorfologia, **sistema di drèinage**, tambe konosí komo **sistema di riu**, ta patronchinan formá pa roi, riu, y lago den un kuenka. E sistema aki ta wòrdu kontrolá pa faktornan, manera topografia, tipo di baranka (duru òf sòft), i inklinashon di tera.

## Drèinage konsertá i dissonante
Un sistema di drèinage ta wòrdu deskribí komo *konsertá* ora su patronchi ta korelá na e struktura i relieve di e paisahe. Un sistema *dissonante* enkambio no ta korelá ku e geologia of topografia supyasente.

Drèinage dissonante por wòrdu dividí den:

* * Drèinage antesedente* ta un riu ku ta mantené su kurso a pesar di alsamentu tektoniko i ta eroshoná ku un velosidat similar na e subida di tera.
* *Drèinage superimpreshoná* ta un riu ku ta desaroyá riba kapa di piedra mas yòn ku despues ta eroshoná, dor di esei e riu ta kore riba strukturanan supyasente mas bieu.
* *Drèinage ante-posishoná* ta un kombinashon di prosesonan antesedente i superimpreshoná.

## Patronchi di drèinage
Sistema di drèinage por wòrdu klasifiká den diferente patronchi basá riba e areglo pa ku koriente di awa. E patronchinan ta reflehá e geologia i topografia supyasente, i transishon entre patronchi por sosodè.

### Patronchi dendritiko
Un patronchi di drèinage dendritiko ta e tipo mas komun. E ta konsisti di ramanan di riu di sèi (*affluent*, "sobrefluo") ku ta vlui huntu den un riu prinsipal. E patronchi aki ta suministra e riu prinsipal dor di konsertá ku topografia di e paisahe. Sistemanan dendritiko berdadero hopi bia ta forma den bayenan ku forma di "V". Esaki ta nifiká ku e piedra ta no-poroso.

### Patronchi paralèl
Un patronchi paralèl ta sosodé riba inklinashon alargá i uniforme, manera lagnan resistente di piedra sobresalí, ordinariamente kant'i fayonan natural of eroshon. E koriente di awa ta kore lihé i règt, ku masha poko riu di sèi i tur ta kore den mesun direkshon. 

### Patronchi di trali
Riunan kortiko di sèi ta kore for di inklinashonnan skèrpi i ta desemboká perpendikular den e riu prinsipal. E patronchi aki ta origina den áreanan ku kapanan alterno di piedra duru i sòft. E patronchi di trali ta karakterístiko pa ku, por ehèmpel, serunan iploi na Appalachia den Nort Amérika.

### Patronchi rektangular
Drèinage rektangular ta sosodé kaminda piedra tin un resistensia uniforme kontra eroshon pero ta severamente isplet mas o ménos duars riba otro. Koriente di awa ta sigui e skùrnan aki, loke ta kondusí na trayekto règt i bògtnan skèrpi, kaminda riunan di sèi ta reuní den ángulo rektu. Un ehèmpel di patronchi rektangular por wòrdo hañá na riu Arun den Nepal.

### Patronchi radial
Den un patronchi radial e riunan ta radia afó for di un punto sentral elevá. Volkan komunmente tin karakteríkanan arketipo pa ku desaroyo di patronchi radial, manera un kupel. Na India, e serunan Amarkantak ta un ehèmpel arketipo.
Madeira (isla)

**Madeira** ta un isla portugues, i ta esun di mas grandi i mas poblá di e archipiélago di Madeira. E tin un área di 740.7 km2 (286 mi kuadrá), inkluyendo e islanan chikitu di  Agostinho, São Lourenço i Mole (nòrtwèst). Te ku 2021, Madeira tabatin un poblashon total di 245.595 habitante.

E isla ta e punta di un volkan di tipo eskudo, un struktura masivo ku ta subi mas o ménos seis kilometer for di e fondo di Oséano Atlántiko. E volkan ta formá riba un ref tektóniko, ku ta kore di ost pa wèst, riba e plachi kontinental afrikano, kuminsando durante e époka di Mioceno mas ku sinku mion aña pasá i a sigui durante e Pleistoceno te mas o ménos 700.000 aña pasá. 

Despues, eroshon intensivo a forma e paisahe karakterístiko di Madeira, ku vayenan hundu i dos anfiteatro natural grandi habrí pa banda sùit di e isla. Aktividat volkániko a kontinuá despues di esaki, ku formashon di kononan di skoria i fluho di lava riba e superfisie mas bieu i eroshoná. E erupshonnan mas resien a tuma lugá den e parti sentral-wèst di e isla, mas o ménos 6.500 aña pasá, i nan a krea mas kononan di shinishi i fluho di lava.

Awe, Madeira ta konosí pa su relieve montañoso dramátiko, ku pikonan altu manera Pico Ruivo (1862 m) i Pico do Arieiro, i un sistema úniko di kanalnan di awa yamá *levadas*, ku a wòrdu konstruí pa transporta awa for di e parti di e isla ku mas awa pa e área mas seku. E klima subtropikal, ku temperatura moderá i hopi solo, ta kontribuí na su flora abundante i variá.

Ekonómikamente, turismo ta e sektor prinsipal, huntu ku agrikultura (espesialmente banana i biña di Madeira) i servisionan finansiero. E isla ta tambe un destinashon popular pa hiking, naturalesa i rekreashon.


Hofi0006-24.jpg|Levada na Madeira
Madeira_Route_naar_Pico_do_Arieiro_2004_05_18.jpg|Ruta pa Pico do Arieiro
Ponta de São Lourenço - Aug 2012 - 05.jpg|Peninsula Ponta de São Lourenço
Seicheles

**Seicheles**, ofisialmente **Repúblika di Seicheles** (krioyo sesel: *Repiblik Sesel*), ta un pais i archipiélago na Afrika, situá den Oséano indio panort di Madagaskar, mas o ménos 1600 kilometer ost di Afrika kontinental. Seicheles ta konsistí di mas ku 115 isla, di kual ménos ku un tèrsio ta habitá.

Geográfikamente, e archipiélago ta inkluí dos tipo prinsipal di isla: isla di granit (manera Mahé, Praslin i La Digue), ku ta mas antiguo i montañoso, i isla di koral, ku ta mas abou i plano. E klima ta tropikal, ku temperatura kayente henter aña i un temporada di yobida i un temporada mas seku.

Di e poblashon total di 100,600 habitante (2022), mas o ménos 90% ta biba riba e isla prinsipal di Mahé, ku tin un área di aproksimadamente 155 km². E kapital, Viktoria, tambe ta situá riba e isla aki.

Ku su poblashon chikitu, Seicheles ta un di e paisnan mas chikitu di Afrika i di henter mundu. Apesar di su tamaño, e pais tin un nivel relativamente altu di desaroyo humano i ta klasifiká entre e paisnan den Afrika ku mas altu puntuashon riba e Indise di Desaroyo Humano (HDI). Sinembargo, desigualdat di entrada ta relativamente altu.

Histórikamente, Seicheles tabata inhabitá te ku su deskubrimentu i kolonialisashon pa oropeo den siglo diesocho. E islanan a pasa bou di kontrol franses i despues britániko, promé ku e haña su independensia di Reino Uni na 1976. Awe, Seicheles ta un repúblika ku un sistema polítiko demokrátiko.

Un parti di e kultura lokal ta un meskla di influensianan afrikano, oropeo i asiátiko, reflehá den idioma, músika i kushina. E idiomanan ofisial ta ingles, franses i krioyo sesel. Un dicho popular ta bisa ku e “Hardin di Eden” por a situá den Seicheles, un referensia na su naturalesa eksuberante i paradisíako.

## Ekonomia
Seicheles ta dependé en gran parti di turismo, ku ta e sektor mas importante. Bishitantenan ta atraé pa su playanan di santu blanku, formashonnan di granit karakterístiko, i su biodiversidat úniko. E isla nan ta kas di hopi espesie endémiko, tantu den flora komo fauna. Ademas di turismo, peska i servisionan finansiero internashonal tambe ta kontribuí na e ekonomia.


Port-victoria Seychelles.jpg|E haf di Viktoria
Anne Marine NP aerial Seychelles.jpg|Parke Nashonal Marino Santa Ana
Seychelles praslin anselazio.jpg|Anse Lazio (Praslin)


:Kategoria:Seicheles